Borsvoed of formulemelk? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Borsvoed of formulemelk?
Borsvoed of formulemelk?
'n Groot besluit wat nuwe ma's moet maak, is oor hul baba se voeding, naamlik borsvoeding of formulemelk.
Dit word al vir jare lank gedebatteer of dit beter is om 'n baba te borsvoed of formulemelk te gee. Die antwoord is nie maklik nie en hang eerder af van die keuse wat reg is vir jou en jou baba.
Borsvoeding word deur die meeste kenner aanbeveel vir minstens die eerste ses maande na geboorte, maar afhangende van die omstandighede kan verskeie faktore daartoe lei dat jy eerder besluit op formulevoeding.
Borsmelk bevat die regte balans van voedingstowwe vir jou baba en verhoog jou baba se immuunstelsel. 'n Gebalanseerde dieet is nodig terwyl jy borsvoed, sowel as baie vloeistowwe en genoeg rus.
Babas verteer borsmelk gewoonlik beter as formulemelk. Borsvoeding word ook aangevoer as 'n wonderlike manier om 'n band met jou baba te smee. Borsvoeding is ook voordelig vir die ma, aangesien dit kan help om ekstra kalorieë te verbrand wat tot gewigsverlies kan lei en die risiko's vir verskeie siektes te verminder.
Hoewel borsvoeding gesond is vir jou en jou baba, kan dit ook uitdagings meebring. Nuwe ma's kan ongemaklik voel, veral tydens die eerste paar voedings, en daar is nie 'n manier om te bepaal hoeveel jou baba drink nie. Die moeder se inname van alkohol, medikasie en kafeïen moet beperk word aangesien dit deur die melk na die baba oorgedra kan word. Pasgebore babas drink ook gereeld en dit kan uitdagend wees om 'n voedingskedule by te hou.
As jy borsvoed, is jy dalk bekommerd jou baba kry nie genoegsame voeding of vloeistowwe in nie. Indien jy voel dit is die geval, kan jy 'n kenner gaan spreek om jou te help, wat byvoorbeeld kan aanbeveel dat jy die voeding aanvul met bykomende borsmelk wat uitgepomp word of formulemelk. Formulemelk bevat volgens kenners egter nie al die immuniteitsverbeterende elemente van borsmelk nie en is moeiliker vir die baba om te verteer.
Talle nuwe ma's het probleme met borsvoeding en het dan geen ander keuse as om hul baba formulemelk te voer nie. Formulemelk hou ook voordele in vir ma's in dié sin dat die baba enige tyd deur enigiemand gevoer kan word.
Praat met 'n kenner indien jy twyfel oor wat die regte opsie vir jou en jou baba is. Uiteindelik is die belangrikste dat jou baba gevoed word, goed versorg word en geliefd is.
Mayo Clinic: https://www.mayoclinic.org/healthy-lifestyle/infant-and-toddler-health/in-depth/breast-feeding/art-20047898